নিষেধাজ্ঞা উপেক্ষা করেই আনন্দপুরে শুভেন্দু, শর্তসাপেক্ষে বিজেপির মিছিলে সবুজ সঙ্কেত হাইকোর্টের

কলকাতা: আনন্দপুরের অগ্নিকাণ্ড (Anandapur Fire Breakout) ঘিরে রাজনৈতিক উত্তেজনা এবার গড়াল কলকাতা হাইকোর্টে (Calcutta High Court)। শুক্রবার বিজেপির (BJP) মিছিলের অনুমতি দিল আদালত। তবে সেই অনুমতির সঙ্গে একাধিক কড়া শর্ত বেঁধে দিয়েছেন বিচারপতি শুভ্রা ঘোষ। আদালতের নির্দেশ সত্ত্বেও ভারতীয় ন্যায় সংহিতার ১৬৩ ধারা জারি থাকা অবস্থায় আনন্দপুরের উদ্দেশে রওনা দেন রাজ্যের বিরোধী দলনেতা শুভেন্দু অধিকারী। তাঁর সঙ্গে রয়েছেন বিজেপির একাধিক বিধায়ক ও নেতা-কর্মী।

কলকাতা হাইকোর্ট জানিয়ে দিয়েছে, গড়িয়া শীতলা মন্দির অথবা শহিদ ক্ষুদিরাম মেট্রো স্টেশন থেকে বাঁদিকের রাস্তা ধরে ইএম বাইপাস হয়ে নরেন্দ্রপুর থানার দিকে মিছিল করতে পারবেন শুভেন্দু অধিকারীরা। তবে থানার ২০০ মিটার আগেই মিছিল থামাতে হবে। এই মিছিলে সর্বাধিক ২০০০ জন কর্মী-সমর্থক অংশ নিতে পারবেন বলে স্পষ্ট নির্দেশ দিয়েছে আদালত।

আরও পড়ুন: আনন্দপুর অগ্নিকাণ্ডে মৃত ৩ কর্মীর পরিবারকে ১০ লক্ষ টাকা!

এছাড়াও, নরেন্দ্রপুর থানায় স্মারকলিপি জমা দেওয়ার ক্ষেত্রেও কড়া বিধিনিষেধ আরোপ করা হয়েছে। আদালতের নির্দেশ অনুযায়ী, থানায় গিয়ে স্মারকলিপি জমা দিতে পারবেন মাত্র পাঁচ জন প্রতিনিধি। এর বেশি কাউকে থানার ভিতরে প্রবেশের অনুমতি দেওয়া হবে না।

আনন্দপুরের ভয়াবহ অগ্নিকাণ্ডকে কেন্দ্র করে রাজ্য রাজনীতিতে তীব্র চাপানউতোরের মধ্যেই এই মিছিল ঘিরে নতুন করে উত্তেজনা তৈরি হয়েছে। প্রশাসনের তরফে পরিস্থিতির উপর কড়া নজর রাখা হচ্ছে। আইনশৃঙ্খলা যাতে বিঘ্নিত না হয়, সে বিষয়ে পুলিশের একাধিক দল মোতায়েন করা হয়েছে। এখন দেখার, আদালতের শর্ত মেনে মিছিল কতটা শান্তিপূর্ণভাবে সম্পন্ন হয় এবং এই কর্মসূচিকে ঘিরে রাজনৈতিক উত্তাপ আর কতটা বাড়ে।